โฆษกประจำสำนักนายกรัฐมนตรี ยืนยัน นายกรัฐมนตรี ไม่อนุญาตให้ใช้นามสกุล "จันทร์โอชา” ตั้งชื่อสะพาน แต่ขอบคุณในความหวังดี
โฆษกประจำสำนักนายกรัฐมนตรี ยืนยัน นายกรัฐมนตรี ไม่อนุญาตให้ใช้นามสกุล "จันทร์โอชา” ตั้งชื่อสะพาน แต่ขอบคุณในความหวังดี นางนฤมล ภิญโญสินวัฒน์ โฆษกประจำสำนักนายกรัฐมนตรี ยืนยันว่าพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ไม่ได้สั่งการให้ใช้นามสกุลไปตั้งชื่อสะพานจาก อำเภอขนอม จังหวัดนครศรีธรรมราช ไปอำเภอเกาะสมุย จังหวัดสุราษฎร์ธานี ว่า "จันทร์โอชา” ตามที่นายสายัณห์ ยุติธรรม ส.ส.นครศรีธรรมราช พรรคพลังประชารัฐ เสนอในการประชุมสภาผู้แทนราษฎร และไม่อนุญาตให้ใช้นามสกุลไปตั้งชื่อสถานที่ต่างๆ ไม่ว่าจะเป็นการก่อสร้างโดยงบของทางราชการ หรือส่วนตัวก็ตาม เนื่องจากต้องการให้ประชาชนจดจำจากผลงานมากกว่าชื่อสถานที่ แต่ขอบคุณในความหวังดีที่มีการเสนอดังกล่าว พร้อมเห็นว่าการก่อสร้างสะพานจะเป็นประโยชน์ต่อประชาชนและนักท่องเที่ยว แต่เป็นเรื่องที่กระทรวงคมนาคมและหน่วยงานที่เกี่ยวข้องพิจารณาตามความเหมาะสม โดยให้คำนึงถึงงบประมาณและระบบนิเวศโฆษกประจำสำนักนายกรัฐมนตรี ยังชี้แจงว่า กระแสข่าวคณะรัฐมนตรีอนุมัติงบประมาณ 3,079 ล้านบาท เพิ่อแก้ปัญหาภัยแล้ง โดยขุดบ่อบาดาล 500 บ่อๆ ละ 6 ล้านบาทนั้น ไม่เป็นความจริง เนื่องจากงบประมาณทั้งหมด แบ่งเป็นการดำเนินงานหลายโครงการ ทั้งขุดบ่อบาดาล จำนวน 1,103 บ่อ โครงการหาแหล่งน้ำผิวดิน ซ่อมระบบการประปา ดังนั้นจะดำเนินคดีตามกฏหมายกับผู้ที่ปล่อยข่าวและเตือนประชาชนห้ามเผยแพร่ข้อมูลข่าวสารปลอม เพราะจะมีความผิดทางกฏหมายได้